עם חזרתו של ראש העיר דב צור לתפקיד ראש העיר דב צור לעירייה ועל רקע הטענות נגד הנהלת קבוצת הכדורגל הפועל ראשון לציון, האוהדים הדומיננטיים של הקבוצה מעמותת "הלב הכתום", דורשים: "העבירו את השליטה על הקבוצה לידי עמותת האוהדים שתחזיק אותה בנאמנות עד אשר יגיע רוכש חדש". ל"השקמה ראשון לציון" מסבירים האהודים מה הם בדיוק רוצים.
יואל שנפ: "כספי הציבור ללא דין וחשבון"
אחד מהאוהדים הבולטים של הקבוצה יואל שנפ, בן 45 יו"ר עמותת האוהדים "הלב הכתום": "דיבר איתי זאב ברקוביץ' אבא של אייל במשחק מול רמת השרון ושאל אותי מה אנחנו רוצים, אמרתי לו שהקבוצה עברה אליהם בחוזה שנערך עם דב צור, לא במכרז ולא בקול קורא שקרא. אנחנו מחפשים כל הפרה כדי שנוכל להביא את ההסכם הזה לידי ביטול כי אנחנו חושבים שאין לו עתיד. לדעתנו קבוצה מקצוענית שנשענת על כספי ציבור לא יכולה להתנהל ככה בלי לתת דין וחשבון לגוף שמממן אותה – עיריית ראשון לציון. מצד העירייה יש כל הזמן מגעים אתנו לקחת לידינו את ניהול הקבוצה".
גולן יעקב: "שהעירייה תחזיק בקבוצה"
גולן יעקב, בן 48, אוהד הקבוצה 42 שנים: "לדעתי ההנהלה לא באה לשם הישגיות, אלא באה להשיג כוח. הקבוצה מתנהלת עם תקציבים ציבוריים. לדעתי ברקוביץ' הוא יותר מנהל הקבוצה מאשר בעלים הקבוצה. שחקני הנוער במצב קשה, הבוגרים כבר שנתיים היו בפלייאוף תחתון. מי שרוצה לעלות ליגה משקיע בחלון ההעברות. הגיע הזמן שהעירייה תיקח את הקבוצה בחזרה, גם ככה היא נותנת את הכסף, תחזיק אותה בנאמנות שנה-שנתיים עד שיבוא רוכש עם רצון וחוזה שמחייב אותו להישגיות ולא רק לדשדש במרכז טבלה בליגה לאומית".
לירן מלכה: "בלי דרישה להישגיות"
גם הלב של לירן מלכה, בן 41, אחד ממקימי עמותת "הלב הכתום" – מרוסק. "אני הייתי נציג האוהדים כשהקבוצה הייתה בשליטה של העירייה עד שהיא עברה לידי אייל ברקוביץ'. עמותת האוהדים מבקשת ודורשת מעיריית ראשון לציון להעביר את הקבוצה לשליטה שלה, אנחנו נתפעל אותה ונעשה את כל מה שהנהלת הקבוצה בראשות ברקוביץ' עושה עכשיו ונחזיק בה עד שיגיע בנאמנות עד שיגיע רוכש ראוי שישקיע כספים. צריך להצעיד את הקבוצה קדימה למקומה לליגת העל שם, היא הייתה הרבה שנים ולשם היא צריכה לשאוף כיאה לעיר השלישית בגודלה בישראל. כשזה יקרה אנחנו נבריא את הקבוצה, נבריא את מחלקת הנוער שנמצאת במצב קטסטרופלי ונחזיר אימוני העשרה לקבוצות הנוער. הביאו את איל ברקוביץ' בלי שום דרישה להישגיות ואנחנו מבקשים שזה ישתנה".
יעקב לאון: "נעשה הכל מהלב הכתום שלנו"
יעקב לאון, בן 57, מוותיקי האוהדים: "אני כבר 42 שנים אוהד את הקבוצה, מאז כשהייתי בן 15. מאז שברקוביץ' הגיע לפני שלוש שנים, אנחנו בפלייאוף התחתון, הקבוצה לא נראית טוב ואין חיזוק. אנחנו רוצים שהקבוצה תעבור לבעלות של האוהדים והכול ייעשה מכל הלב ומהדם הכתום שלנו. אנחנו רוצים בהצלחת הקבוצה. כעיר מרכזית בישראל אנחנו רוצים שתהיה לנו קבוצה בליגת העל. הייתה לנו בעבר פגישה עם דב צור ואייל ברקוביץ' והובטח לנו שנקבל את השליטה על מחלקת הנוער אבל זה לא קרה. ברקוביץ' פעם אמר למאמן הראשון שלו בראשון לציון שמספיק לו מקום 9-10 ולנו זה לא מספיק אנחנו רוצים ליגת על וזה אפשרי. עם שני שחקני חיזוק טובים אנחנו עולים ליגה בהליכה, אבל צריך שאיל ברקוביץ ישקיע עוד כסף בקבוצה".
העירייה: "בוחנים את תפקוד הקבוצה"
מעיריית ראשון לציון נמסר בתגובה: "עיריית ראשון לציון בוחנת כל העת את תפקודה וניהולה של אגודת הפועל ראשון לציון, כפי שנוהגים לעשות בכל ההתקשרויות שלנו עם גופים שונים, על מנת לוודא כי תעמוד בכל התחייבויותיה".